Søren Espersen (DF), 2013-12-19:
Inden Folketinget nu skal stemme om at sende en lille gruppe danske soldater til Syrien, hvor de får til opgave at agere livvagter for nogle internationale våbeninspektører, finder jeg det på sin plads, inden den endelige beslutning træffes, endnu en gang at advare imod det, Folketinget nu sætter i værk.
Det ligger fast, at de danske soldater skal sendes direkte ind i den syriske borgerkrig kun udrustet med lette håndvåben.
Hver soldat, siger udenrigsministeren, får en pistol af mærket Heckler & Koch samt et M/10-gevær.
Og så tilføjer udenrigsministeren i et af sine svar til mig, at vores lille gruppe har lov til – citat – at anvende nødvendig magt.
Soldaterne får altså lov til at anvende nødvendig magt; det synes jeg er meget generøst af udenrigsministeren, når man tager i betragtning, at de med deres pistol og deres gevær slet ikke er udrustet med de nødvendige magtmidler.
Udenrigsministeren har videre bekræftet, at vores soldater kommer til at indlede et tæt samarbejde med Assads syriske hær, og at alt skal koordineres med Assads syriske hær.
Ministeren har også bekræftet over for mig, at det er Assads syriske hær, der så at sige skal beskytte de danske soldater, hvis de skulle blive angrebet af oprørsstyrker, ligesom Assads hær skal varetage den ydre sikring af danskerne, hvor de nu end måtte overnatte.
Og endelig har ministeren bekræftet, at skulle der opstå behov for evakuering af de danske soldater, så er det også Assads syriske hær, der skal stå for evakueringen.
Det hele er altså med andre ord præcis, som Dansk Folkeparti forudså, og som vi advarede imod, lang tid inden forslaget overhovedet var blevet fremsat, og det er altså årsagen til, at vi med dyb beklagelse må stemme imod beslutningsforslaget.
Og nej, det er ikke dagligdag, at Dansk Folkeparti vender sig imod dansk deltagelse i en militær operation, som er anbefalet af både NATO og FN, oven i købet en nominelt i gåseøjne lille en af slagsen med kun en snes danske soldater samt et fly involveret.
Men udenrigsministerens klare svar har altså bestyrket os i, at vi har truffet den rigtige beslutning, når Dansk Folkeparti nu om lidt trykker på de røde knapper.
Vi kan ikke acceptere, at danske soldater således nu kommer til at gå side om side med præsident Assads syriske hær og stå under dette militærs beskyttelse.
Og så meget mere underligt forekommer det os, at regeringen og De Konservative uden videre accepterer det, når man tænker på, hvorledes disse partier igen og igen har gjort klart, at Assad er illegitim og jo dermed også hans militærvæsen.
Nu kommer der så en lille håndfuld danske soldater.
De kommer til at arbejde ultratæt sammen med denne illegitime Assad og hans illegitime tropper og stå under beskyttelse af præsident Assad.
Men sådan er soldatens betingelser, vil nogen jo sige, og det er fuldstændig rigtigt.
Og under normale omstændigheder ville vi i Dansk Folkeparti være fuldt ud trygge ved at udsende danske soldater selv til meget farlige operationer, netop fordi vi kender danske soldaters enorme dygtighed, men også – og det er det væsentlige – fordi vi ved, at de materielt bliver udsendt med det allermest avancerede materiel og dermed altså besidder den nødvendige slagkraft. Så til den anden årsag til, at vi stemmer imod den meget, meget farlige mission, som vi nu sender vores folk af sted på.
Denne operation, hvor de – så ædelt, det end lyder – skal beskytte FN's inspektører, er de danske soldater simpelt hen ikke ordentligt udrustet til.
Udenrigsministeren har nemlig sagt, at de hver får en pistol og et gevær, og at de så i øvrigt må udøve den nødvendige magt.
Det er muligt, at FN har kunnet tage nogle af oprørshærens mange fraktioner i ed – det tror jeg faktisk – med hensyn til ikke at angribe danske FN-soldater, men jeg er fuldstændig overbevist om, at FN ikke har taget hverken al-Qaeda eller nogle af de andre islamistiske terrororganisationer i ed, herunder en række hjernevaskede jihad-krigere, som også vort land så skamfuldt har produceret.
Disse folk og andre al-Qaeda-lignende terrorister kender ikke det fjerneste til begrebet fair play og er for resten fuldstændig ligeglade med, om vores soldater er iført blå baretter.
Al-Qaeda-grupperne har endog særdeles tunge våben med stor kaliber til rådighed, som til enhver tid vil kunne overmatche de danske soldaters lette håndvåben.
Det er ikke fair, at Folketinget nu sender 20 danske soldater ind i den syriske borgerkrig kun udstyret med en pistol og et gevær og så yderligere lader dem vandre sammen med Assads syriske hær, som er et dagligt mål for oprørsstyrkerne, og som ikke engang kan holde orden i deres eget land.
Det er forståeligt, hvorfor NATO så ikke anbefaler det her.
Det gør man jo ikke – heller ikke, hvis man skulle have tungere våben – fordi resultatet i så fald vil være direkte engagement i Syriens komplicerede, vilde og blodige borgerkrig.
Så NATO nøjes med at sætte nogle danske soldater ind bærende håndvåben.
Denne mission er ikke i orden, og derfor siger vi i Dansk Folkeparti nej.
Vi ønsker ikke danske tropper indsat på syrisk jord.
Derimod ville det have været helt på sin plads, hvis Rusland, som jo selv har fundet på missionen og på afviklingen af Syriens kemiske våbenlagre, for en gangs skyld ville have påtaget sig en militær FN-opgave.
Rusland har jo faktisk vist sig som al-Assads væsentligste allierede, og russiske bevogtningsstyrker side om side med al-Assads militær ville have virket helt rigtigt og helt logisk.
Jeg vil slutte af med, som jeg gjorde under førstebehandlingen, at sende vore dygtige danske soldater vores allervarmeste tanker
: I vil – det ved vi – uanset faren som altid yde jeres allerbedste nede i Syrien
I har Dansk Folkepartis hjerteligste opbakning og støtte, og vi ønsker og håber, at ikke en eneste dansk soldat vil komme til skade, men derimod at alle vores soldater, hver og en, efter endt mission vil vende tilbage til Danmark – glade, sunde og raske på krop og sjæl.